b'\n_START_ARTICLE_\nViola d\'amor\n_START_SECTION_\nForma\n_START_PARAGRAPH_\nLa viola d\'amor t\xc3\xa9 una morfologia semblant a la resta de la fam\xc3\xadlia de les violes. El cos de resson\xc3\xa0ncia \xc3\xa9s for\xc3\xa7a gran, est\xc3\xa0 formada per dues tapes no bombades unides per una franja de fusta. T\xc3\xa9 una roseta, igual que molts altres instruments de corda, e i en canvi, no t\xc3\xa9 les caracter\xc3\xadstiques "efes" per on surt el so, sin\xc3\xb3 dos obertures en forma de flama. Al voltant de la caixa de resson\xc3\xa0ncia, comen\xc3\xa7ant per dalt tenim el cap, on trobem el claviller, for\xc3\xa7a gran en proporci\xc3\xb3 a la resta de l\'instrument, on hi ha amb catorze clavilles i la voluta, en general, amb forma del cap de cupido. A continuaci\xc3\xb3, es troba el m\xc3\xa0stil, en el mateix pla que el cos._NEWLINE_Una de les principals difer\xc3\xa8ncies que t\xc3\xa9 amb la resta de la fam\xc3\xadlia de les violes, \xc3\xa9s que no t\xc3\xa9 "trastes" en el diapas\xc3\xb3, a difer\xc3\xa8ncia de la viola de gamba. Despr\xc3\xa9s del m\xc3\xa0stil es troba el pont, sobre el qual se situen les 7 cordes que es freguen amb l\'arc, i el qual t\xc3\xa9 uns petits orificis per a deixar passar les cordes met\xc3\xa0l\xc2\xb7liques que tenen funci\xc3\xb3 de resson\xc3\xa0ncia. A continuaci\xc3\xb3 es troba el cordal, on s\'uneixen les cordes que es freguen, i en la part inferior de l\'instrument es troba el bot\xc3\xb3. Les cordes de simpatia s\'uneixen directament al bot\xc3\xb3, no al cordal, i despr\xc3\xa9s travessen el pont, transcorren per sota del diapas\xc3\xb3 i s\'ajusten a les clavilles discorrent per la part posterior del claviller._NEWLINE_La viola d\'amor consta de set cordes de tripa, que antigament s\'afinaven de diferents maneres (scordatura) fins que al segle XIX Chr\xc3\xa9tien Urban va fixar-la en la la2, re3, la3, re4, fa#4, la4, re5, aix\xc3\xad doncs, el seu registre va d\'un la2 a un la6. Sota la tastiera o diapas\xc3\xb3 trobem set cordes m\xc3\xa9s de metall, afinades a l\'unis\xc3\xb2 amb les principals perqu\xc3\xa8 hi vibrin per simpatia.\n_START_SECTION_\nHist\xc3\xb2ria\n_START_PARAGRAPH_\nEls or\xc3\xadgens de la viola d\'amor se situen en una evoluci\xc3\xb3 de la viola da braccio. Sembla que anteriorment no tenia cordes simp\xc3\xa0tiques, nom\xc3\xa9s tenia 5 cordes principals, fins que va n\xc3\xa9ixer a Alemanya la versi\xc3\xb3 actual, de manera que les dues versions van conviure durant el segle XVII. De fet, la primera refer\xc3\xa8ncia a la viola d\'amor la trobem en una carta l\'any 1649, de manera que durant el segle XVIII va viure el seu m\xc3\xa0xim exponent._NEWLINE_Durant el Barroc, per\xc3\xadode d\'auge de la viola d\'amor, hi va haver una gran quantitat de m\xc3\xbasics que varen compondre per a aquest instrument. Vivaldi, va compondre diversos concerts, igual que Telemann, Biber, Bach, Marais o Locatelli. De la mateixa manera, en classicisme Johann Stamitz, Karl Stamitz, Haydn, Hindemith i Milandre, van atorgar una gran import\xc3\xa0ncia a la viola d\'amor en algunes de les seves obres, alhora que la feren molt popular. La viola d\'amor fou tamb\xc3\xa9 important en el g\xc3\xa8nere de l\'\xc3\xb2pera, on destaquen obres com Orlando Furioso de H\xc3\xa4ndel, Tito Manlio de Vivaldi, Le jongleur de Notre-Dame, de Jules Massenet; Madama Butterfly, de Puccini, Palestrina de Hans Pfitzner o Les Huguenots de Giacomo Meyerbeer.\n_START_SECTION_\nVivaldi i la viola d\'amor\n_START_PARAGRAPH_\nSe sap que l\'Ospedale della Piet\xc3\xa0 va produir excel\xc2\xb7lents int\xc3\xa8rprets de la viola d\'amore. Per a Anna Maria (1696-1782), gran violinista i que dominava diferents instruments, Vivaldi va compondre dos concerts per a viola d\'amore, i Chiaretta (1718-1796), que la va succeir com a primer viol\xc3\xad, tamb\xc3\xa9 fou una bona int\xc3\xa8rpret. Actualment se sap que Vivaldi tamb\xc3\xa9 era un virtu\xc3\xb3s d\'aquest instrument de sis cordes. El 1717, de cam\xc3\xad de Ven\xc3\xa8cia a Bolonya, va fer una escala a Cento. A l\'esgl\xc3\xa9sia d\'aquest petit poble, va donar un concert improvisat tocant la viola d\'amore. Es diu que hi va anar una gran multitud.'